Diari Oficial de la Generalitat Valenciana


Sumari del DOGV 9830, del 17-04-2024 (2024/3271)

DECRET 44/2024, de 16 d'abril, del Consell, pel qual es modifica el Decret 58/2023, de 14 d'abril, del Consell, d'ordenació del sector ramader, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/04/16/44/dof/vci/html**

### Dades del document

Número de DOGV
:   9830

Data del DOGV
:   17-04-2024

Secció del DOGV
:   I. DISPOSICIONS GENERALS

Número del document
:   2024/3271


Data del document
:   16-04-2024

Organisme emissor
:   Conselleria d'Agricultura, Ramaderia i Pesca

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca
    * explotació agrària
    * legislació
    * sector agrari

DECRET 44/2024, de 16 d'abril, del Consell, pel qual es modifica el Decret 58/2023, de 14 d'abril, del Consell, d'ordenació del sector ramader, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana. [2024/3271]  
PREÀMBUL  
  
El Decret 58/2023, de 14 d'abril, del Consell, d'ordenació del sector ramader, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana, establix que els procediments de registre, identificació i seguiment i control dels moviments d'animals són instruments imprescindibles per a la sanitat i benestar animal, així com per a la seguretat alimentària, i es consideren funcions de control oficial o altres activitats oficials que han de realitzar els servicis veterinaris oficials, o l'organisme delegat o la persona física en qui es realitze la delegació, si és el cas, de conformitat amb el Reglament (UE) 2017/625, del Parlament Europeu i del Consell, de 15 de març de 2017, relatiu als controls i altres activitats oficials realitzats per a garantir l'aplicació de la legislació sobre aliments i pinsos, i de les normes sobre salut i benestar dels animals, sanitat vegetal i productes fitosanitaris.  
  
La disposició transitòria primera, Retorn de bovins de festejos taurins tradicionals sense sacrifici, establix «excepcionalment, mentres no es dispose de personal veterinari habilitat en els festejos taurins tradicionals per a l'emissió dels certificats sanitaris de trasllat i, per tant, no es puga procedir de conformitat amb l'apartat 3 de l'article 40, sempre que el retorn dels animals no es realitze en un termini superior a 8 hores des de l'eixida d'origen, es podrà, transitòriament durant el període d'1 any comptat des de l'entrada en vigor del present decret, expedir inicialment pel servici veterinari oficial o habilitat segons l'apartat 2 de l'article 40, un certificat sanitari de trasllat en el qual es ressenye expressament que empara la tornada a l'explotació d'origen.»  
  
No obstant això, disposar de personal veterinari habilitat en els festejos taurins tradicionals per a l'emissió dels certificats sanitaris de trasllat, les comprovacions pertinents prèvies i la disponibilitat de les aplicacions informàtiques de traçabilitat, requerix, per l'elevat nombre de festejos taurins tradicionals (més de huit mil a l'any), introduir esta figura de veterinari habilitat amb les degudes garanties de la seua funcionalitat adequada als fins que es pretenen en tots els esdeveniments taurins i, per tant, es requerix replantejar el termini atorgat d'un any, que es considera escàs per a una aplicació efectiva de la normativa; d'altra banda, des de l'Associació de Ramaders de Bous al Carrer demanen una moratòria per a definir amb més precisió el paper dels veterinaris de festejos taurins tradicionals, la seua disponibilitat, selecció, formació i forma de contractació.  
Tot això, requerix una preparació i unes fases prèvies que excedixen de bon tros el termini de 18 d'abril de 2024, per la qual cosa, si no es modifica el Decret 58/2023, de 14 d'abril, del Consell, és materialment impossible que es puguen dur a terme amb normalitat els festejos taurins tradicionals a la Comunitat Valenciana sense infringir la normativa i crear una enorme incertesa social en el desenvolupament dels festejos i, en conseqüència, s'amplia el termini fins a tres anys més des de la publicació del Decret 58/2023, de 14 abril.  
Esta norma es dicta en virtut de les competències de la Generalitat, en concret de l'article 49.1.3a i 49.3. 3a i 4a, de l'Estatut d'Autonomia de la Comunitat Valenciana, que li atribuïxen competència exclusiva, sense perjuí del que es disposa en l'article 149 de la Constitució, i de les bases i l'ordenació de l'activitat econòmica de l'estat en matèria de ramaderia i sanitat agrària.  
En la seua tramitació s'han respectat els principis de bona regulació que preveu l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència. La norma respon a la necessitat d'ampliar el termini inicialment previst per a introduir amb les degudes garanties de funcionalitat, adequada als fins que es pretenen en tots els esdeveniments taurins, la figura de veterinari habilitat; es compta per a fer-ho amb la regulació adequada i imprescindible a fi d'atendre l'objectiu que es perseguix, s'emmarca adequadament en la resta de l'ordenament jurídic i s'ha informat pels òrgans previstos procedimentalment encarregats de vetlar per l'adequació jurídica de la norma a l'ordenament.  
  
Tot això, de conformitat amb el que s'establix en l'exercici de la potestat reglamentària en els articles 18.f de la Llei 5/1983, de 30 de desembre, de la Generalitat, del Consell, a proposta de la persona titular de la Conselleria d'Agricultura, Ramaderia i Pesca, de conformitat amb l'art. 28.c de la Llei 5/1983 esmentada, oïdes les persones representants d'entitats interessades, recaptat l'informe de l'Advocacia de la Generalitat i de conformitat amb el Consell Jurídic Consultiu, amb deliberació prèvia del Consell, en la reunió del 16 d'abril de 2024,  
  
  
DECRETE  
  
Article únic. Modificació de la disposició transitòria primera del Decret 58/2023, de 14 d'abril, del Consell, d'ordenació del sector ramader, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana  
Es modifica la disposició transitòria primera del Decret 58/2023, de 14 d'abril, del Consell, d'ordenació del sector ramader, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana, en els termes previstos en l'annex del present decret.  
  
  
DISPOSICIÓ FINAL  
  
Única. Entrada en vigor  
El present decret entrarà en vigor a partir de l'endemà de publicar-se en el Diari Oficial de la Generalitat Valenciana.  
  
València, 16 d'abril de 2024  
  
El president de la Generalitat,  
CARLOS MAZÓN GUIXOT  
  
El conseller d'Agricultura, Ramaderia i Pesca,  
JOSÉ LUIS AGUIRRE LARRAURI  
  
  
  
ANNEX  
  
Modificació de la disposició transitòria primera del Decret 58/2023, de 14 d'abril, del Consell, d'ordenació del sector ramader, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana.  
  
  
Apartat únic. La disposició transitòria primera queda redactada del mode següent:  
  
Disposició transitòria primera. Retorn de bovins de festejos taurins tradicionals  
Excepcionalment, mentres no es dispose de personal veterinari h  
abilitat en els festejos taurins tradicionals per a l'emissió dels certificats sanitaris de trasllat i, per tant, no es puga procedir de conformitat amb l'apartat 3 de l'article 40, sempre que el retorn dels animals no es realitze en un termini superior a 8 hores des de l'eixida d'origen, es podrà, transitòriament durant el període de 3 anys comptats des de l'entrada en vigor del present decret, expedir inicialment pel servici veterinari oficial o habilitat segons l'apartat 2 de l'article 40, un certificat sanitari de trasllat en el qual es ressenye expressament que empara la tornada a l'explotació d'origen.


Còpia Permalink ELI